ଗାନ୍ଧୀଙ୍କ ଦେଶରେ ମଦ ପାଲଟିଛି ଆବଶ୍ୟକୀୟ ବସ୍ତୁ - janatakhabar.in\nଗାନ୍ଧୀଙ୍କ ଦେଶରେ ମଦ ପାଲଟିଛି ଆବଶ୍ୟକୀୟ ବସ୍ତୁ\nଏଇ କିଛି ଦିନ ତଳେ କୃତଜ୍ଞ ରାଷ୍ଟ୍ର ଜାତିର ଜନକ ମହାତ୍ମା ଗାନ୍ଧୀଙ୍କ ଜନ୍ମ ଜୟନ୍ତୀ ପାଳନ କରି ତାଙ୍କୁ ଶ୍ରଦ୍ଧା ସୁମନ ଅର୍ପଣ କରିଛି । ମହାତ୍ମା ଗାନ୍ଧୀଙ୍କ ନାମରେ ବିଭିନ୍ନ ରାଜନୈତିକ ଦଳମାନେ ରାଜନୀତି କରିବାର ଇତି ମଧ୍ୟରେ ୭୪ବର୍ଷ ବିତି ଗଲାଣି । ସମସ୍ତେ ଗାନ୍ଧୀଙ୍କ ନାଁ ଧରି ପାର ହେଉଛନ୍ତି କିନ୍ତୁ କେହି ତାଙ୍କ କହିବା କଥାକୁ କାର୍ଯ୍ୟକାରୀ କରୁନାହାଁନ୍ତି । କଥାଟି ହେଉଛି ଗାନ୍ଧୀ ଦେଶରୁ ମଦର ବିଲୋପ କରିବାକୁ ଚାହୁଁଥିଲେ । କିନ୍ତୁ ଯେଉଁ ଦେଶରେ ଗାନ୍ଧୀଙ୍କୁ ରାଷ୍ଟ୍ରପିତା କୁହାଯାଉଛି ସେ ଦେଶର ଅନେକ ରାଜ୍ୟରେ ଏବେ ମଦକୁ ଜରୁରୀ ବା ଆବଶ୍ୟକୀୟ ବସ୍ତୁ ଭାବରେ ସାମିଲ କରିଦିଆଗଲାଣି । ଲକ୍ ଡାଉନ୍ ସମୟରେ ଯେତେବେଳେ ଖାଦ୍ୟ ସାମଗ୍ରୀର ଦୋକାନ ସବୁ ଖୋଲାଯିବା ପାଇଁ ଅନୁମତି ଦିଆଗଲା ସେତେବେଳେ ମଧ୍ୟ ମଦ ଦୋକାନ ଖୋଲିବାକୁ ଅନୁମତି ଦିଆଯାଇଥିଲା। ମଦ ଦୋକାନ ଗୁଡ଼ିକରେ ଲୋକଙ୍କର ଲମ୍ବା ଧାଡ଼ି ଦେଖିବାକୁ ମିଳିଥିଲା । ଦେଶରେ ଗାନ୍ଧୀଙ୍କ ୧୫୦ତମ ଜନ୍ମ ଜୟନ୍ତୀ ସରକାରୀ ସ୍ତରରେ ପାଳନ କରାଯାଇଛି । ବର୍ଷବ୍ୟାପି ଏହି ଜୟନ୍ତୀ ପାଳନ କରାଯାଇଥିଲା । ଭାରତ ସରକାରଙ୍କ ପ୍ରୟାସ ଯୋଗୁଁ ଗାନ୍ଧୀଙ୍କ ପ୍ରିୟ ଭଜନ "ବୈଷ୍ଣବ ଜନ ତୋ ତେନେ କହିୟେ" ପାଖାପାଖି ୪୦ଟି ଦେଶରେ ବାଜୁଥିଲା । ବିଶ୍ୱର ଅନେକ ଦେଶରେ ଗାନ୍ଧୀଙ୍କର ପ୍ରତିମୂର୍ତ୍ତୀ ନିର୍ମାଣ କରାଯାଇଛି ଓ ଗାନ୍ଧୀ ସଂଗ୍ରହାଳୟ ମଧ୍ୟ ସ୍ଥାପନ କରାଯାଇଛି । କିନ୍ତୁ ଲାଗୁଛି ଯେମିତି ଗାନ୍ଧୀଙ୍କ ସିଦ୍ଧାନ୍ତକୁ ଏମିତି ଜାଗାରେ ରଖିଦିଆଯାଇଛି ଯେମିତି ତାକୁ ନୂଆ ପିଢ଼ୀ ଦେଖି ପାରିବେ ନାହିଁ ।\nଗାନ୍ଧୀଙ୍କ ପ୍ରିୟ ଭଜନ "ବୈଷ୍ଣବ ଜନ ତୋ ତେନେ କହିୟେ" ବାସ୍ତବରେ ଭାରତୀୟ ସଂସ୍କୃତିର ପ୍ରକୃତ ଅନୁସରଣ ଓ ଅନୁବାଦ ଥିଲା । ଆମର ପ୍ରାଚୀନ ଗ୍ରନ୍ଥମାନଙ୍କରେ ମଧ୍ୟ କୁହାଯାଇଛି ଅନ୍ୟର ପୀଡା ବା ଦୁଃଖ ବାବଦରେ ଜାଣି ତାର ସେ ଦୁଃଖ ଦୂର କରିବା ଠାରୁ ବଡ଼ ଧର୍ମ ଆଉ କିଛି ନାହିଁ । ଗାନ୍ଧୀ ସ୍ୱାଧିନତା ଆନ୍ଦୋଳନ ସମୟରେ ମଧ୍ୟ ମଦ ଦୋକାନ ଆଗରେ ଧାରଣା ପ୍ରଦର୍ଶନ କରୁଥିଲେ ଓ ମଦ ଦୋକାନ ବନ୍ଦ କରିବା ପାଇଁ ଦାବି କରୁଥିଲେ । ଗାନ୍ଧୀ ତାଙ୍କ ଅନୁଗାମୀ ବା ସ୍ୱାଧିନତା ସଂଗ୍ରାମରେ ତାଙ୍କ ସହଯୋଗୀ ଥିବା ଲୋକମାନଙ୍କୁ ସବୁବେଳେ କହୁଥିଲେ ଭାରତ ବର୍ଷ ପଛୁଆ ରହିବା ଓ ଗରୀବ ହେବା କଥାକୁ ସେ ସହ୍ୟ କରିବେ। କିନ୍ତୁ ଦେଶର ଲକ୍ଷ ଲକ୍ଷ ଲୋକ ମଦୁଆ ହେବା କଥାକୁ ସେ ସହ୍ୟ କରିପାରିବେ ନାହିଁ । ତାଙ୍କର ବିଶ୍ୱାସ ଥିଲା ଯଦି ଦେଶରେ ମଦ ବନ୍ଦ କରାନଯିବ ତେବେ ଆମ ସ୍ୱାଧିନତା ଗୋଲାମି ହୋଇ ରହିଯିବ । କାରଣ ଯେଉଁଠି ମଦ ସେଇଠି ଲକ୍ଷ ଲକ୍ଷ ମହିଳା ନିର୍ଯାତିତ ହେବେ । ପିଲାମାନଙ୍କ ଭବିଷ୍ୟତ ନଷ୍ଟ ହେବ, ପାରିବାରିକ କଳହ ବଢ଼ିବ ଏବଂ ଅପରାଧ ମଧ୍ୟ ବଢ଼ିବ । ଗାନ୍ଧୀଙ୍କର ଏହି ବିଚାରକୁ ସ୍ୱାଧିନତା ସଂଗ୍ରାମର ଅନ୍ୟ ସୂତ୍ରଧରମାନେ ମଧ୍ୟ ସମର୍ଥନ କରୁଥିଲେ । ମହାମନା ବାଲ ଗଙ୍ଗାଧର ତିଳକ ମଦ ପିଉଥିବା ଏବଂ ମଦ ପିଆଉଥିବା ସରକାରକୁ ବହିଷ୍କାର କରିବା ଉଚିତ୍ ବୋଲି କହିଥିଲେ । ଧର୍ମଗ୍ରନ୍ଥମାନଙ୍କରେ ମଧ୍ୟ ମଦ ପ୍ରସଙ୍ଗରେ ଅନେକ ନକାରାତ୍ମକ ଟିପ୍ଣୀ ରହିଛି । ମଦ ସମ୍ବନ୍ଧରେ ଧର୍ମଗ୍ରନ୍ଥ, ମହାପୁରୁଷଙ୍କ ବାଣୀ ପ୍ରସଙ୍ଗରେ ଉଲ୍ଲେଖ କରିବା ଅପେକ୍ଷା ଆମ ଦେଶର ନେତାମାନଙ୍କୁ ପ୍ରଶ୍ନ କରିବା ଅଧିକ ଉଚିତ୍ ମନେହେଉଛି । ପ୍ରଶ୍ନ ହେଉଛି ପ୍ରକୃତରେ ଆମ ନେତାମାନେ ମହାତ୍ମାଗାନ୍ଧୀଙ୍କୁ ଭଲ ପାଆନ୍ତି ସମ୍ମାନ ଦିଅନ୍ତି ? ଯେଉଁ ବ୍ୟକ୍ତିଙ୍କର ଆଦର୍ଶ ପାଳନ କରିବାକୁ ନେତା ଓ ସରକାର କୁଣ୍ଠିତ ତାଙ୍କ ଜନ୍ମଦିନ କାହିଁକି ଆଡ଼ମ୍ବରରେ ପାଳନ କରୁଛନ୍ତି । ଏହା ପଛର ଯୁକ୍ତି କ'ଣ ? ଲୋକଙ୍କ ଟିକସ ବାବଦ ଅର୍ଥ ଖର୍ଚ୍ଚ କରାଯାଉଛି କାହିଁକି ? କ'ଣ ସରକାର ଗାନ୍ଧୀଙ୍କ ଆଦର୍ଶ ଓ ଚିନ୍ତାଧାରାକୁ ଲାଗୁ କରାଇବାର ସାହାସ ଜୁଟାଇ ପାରୁନାହାଁନ୍ତି ?\nଭଗବାନ ବୁଦ୍ଧ ଉପଦେଶ ଛଳରେ କହିଥିଲେ ଯେଉଁ ରାଜା ସୁରା (ମଦ)କୁ ସମ୍ମାନ ଦେବ ସେ ରାଜ୍ୟର ଶିଘ୍ର ପତ୍ତନ ହୋଇଯିବ । ଗାନ୍ଧୀଙ୍କ ଆଦର୍ଶକୁ ପାଳନ ନକରି ଗାନ୍ଧୀଙ୍କ ପ୍ରତି ଯେଉଁ ଅସମ୍ମାନ ପ୍ରଦର୍ଶନ କରାଯାଉଛି ସେଥିପାଇଁ ତାଙ୍କ ଆତ୍ମା ଦୁଃଖ ପାଉଥିବ ନିଶ୍ଚୟ । ଏକଥା କେନ୍ଦ୍ର ସରକାର ଓ ରାଜ୍ୟ ସରକାରମାନେ ବୁଝିବା ଉଚିତ୍ । ମହାତ୍ମାଗାନ୍ଧୀ କହୁଥିଲେ ଦେଶ ସ୍ୱାଧିନ ହେବା ପରେ ଦେଶରେ ମଦ ବନ୍ଦ କରିଦିଆଯିବ ଏବଂ ଗୋ-ହତ୍ୟା ବନ୍ଦ କରାଯିବ । ସେଇ ଗାନ୍ଧୀଙ୍କ ଦେଶରେ ଗାନ୍ଧୀଙ୍କ ଫଟୋ ଥିବା ନୋଟ (ଟଙ୍କା) ନେଇ ମଦ କିଣାଯାଉଛି ଓ ବିକ୍ରୀ କରାଯାଉଛି । ଏ ପ୍ରସଙ୍ଗରେ ଭାବିଲେ ମନେ ହେଉଛି ସତେ ଯେପରି ମଦ ମାଫିଆମାନେ ସରକାର ଚଳାଉଛନ୍ତି । ଏମାନଙ୍କ ନୋଟ୍ ଆଉ ମଦ ବୋତଲ ବଳରେ ନିର୍ବାଚନ ଲଢ଼ା ଯାଉଛି । ନିର୍ବାଚନ ବେଳେ ଲୋକଙ୍କୁ ମଦ ବଣ୍ଟା ଯାଉଛି । ଏସବୁ ଚାଲିଛି ଓ ଗାନ୍ଧୀଙ୍କୁ ଶ୍ରଦ୍ଧାଞ୍ଜଳୀ ଦିଆଯାଉଛି । ଆମେ ଭାରତୀୟମାନେ ଆତ୍ମାର ଅସ୍ତିତ୍ୱ ଅଛି ବୋଲି ବିଶ୍ୱାସ କରୁଛେ । ଏଣୁ ନିଶ୍ଚିତ ଭାବେ ଗାନ୍ଧୀଙ୍କ ଆତ୍ମା ଏସବୁ କାରଣରୁ କଷ୍ଟ ପାଉଥିବ । ଆଉ ଏକ କଥା ହେଉଛି ଯେଉଁ ଗାନ୍ଧୀ ଗୋ-ହତ୍ୟା ବନ୍ଦ ହେବା କଥା କହୁଥିଲେ ସେଇ ଗାନ୍ଧୀଙ୍କ ଦେଶ ଭାରତ ବର୍ଷ ହେଉଛି ବିଦେଶକୁ ସର୍ବାଧିକ ଗୋ-ମାଂସ ରପ୍ତାନୀ କରୁଥିବା ଦେଶ । ବିଶ୍ୱର ବିଭିନ୍ନ ଦେଶକୁ ରପ୍ତାନୀ ହେଉଥିବା ଗୋ-ମାଂସ ମଧ୍ୟରୁ ୫୮ ପ୍ରତିଶତ ଭାରତରୁ ରପ୍ତାନୀ ହୋଇଥାଏ । ଏ ଏକ ବିଚିତ୍ର ବ୍ୟବସ୍ଥା ନୁହେଁ କି ? ମାଂସହାର କମିଯାଇପାରିଲେ ମଦ ପିଇବା ଲୋକଙ୍କ ସଂଖ୍ୟା କମିପାରିଲେ ଏପରିକି ନିର୍ବାଚନରେ ମଦ ପିଆଉଥିବା ଓ ମଦ ପିଉଥିବା ଲୋକଙ୍କୁ ନିର୍ବାଚନ ଲଢ଼ିବାରୁ ବଞ୍ଚିତ କରାଯାଇ ପାରିଲେ ଗାନ୍ଧୀଙ୍କ ପ୍ରତି ଶ୍ରେଷ୍ଠ ଶ୍ରଦ୍ଧାଞ୍ଜଳି ହେବ ନିଶ୍ଚୟ ଏବଂ ତାଙ୍କ ଆତ୍ମା ପ୍ରସନ୍ନ ହେବ ।\nବିଶ୍ୱର ସର୍ବଶ୍ରେଷ୍ଠ ବିଦ୍ୱାନ୍ ଡ଼ଃ. ରବର୍ଟ ପିୟରସନ କହିଥିଲେ ଯୁଦ୍ଧ, ଅକାଳ, ବଢ଼ି, ମହାମାରୀ ଏବଂ ଭୂକମ୍ପ କେବେ କେବେ ଘଟିଥାଏ ଓ ପ୍ରାଣହାନୀ ହୋଇଥାଏ କିନ୍ତୁ ମଦ୍ୟପାନ କରି ପ୍ରତିବର୍ଷ ଲକ୍ଷ ଲକ୍ଷ ଲୋକଙ୍କର ମୃତ୍ୟୁ ହୋଇଥାଏ । ମୁନସୀ ପ୍ରେମଚାନ୍ଦ କହିଥିଲେ ମଦ ବ୍ୟବସାୟ କରୁଥିବା ଲୋକେ ସାଧାରଣ ଲୋକ (ମଦ୍ୟପ)ଙ୍କର ରକ୍ତ ପିଉଥିବା ଜୋକ ସଦୃଶ । ଏବେ ସରକାର ତ ଏହି କାମ କରୁଛନ୍ତି । ତେବେ କ'ଣ ନାମ ଦିଆଯାଇ ପାରିବ ? ଗାନ୍ଧୀ ଜୟନ୍ତୀରେ ଗାନ୍ଧୀଙ୍କ ପ୍ରିୟ ଭଜନ "ବୈଷ୍ଣବ ଜନ ତୋ ତେନେ କହିୟେ ଜୋ ପିର ପରାଇ ଜାନେ ରେ" ବୋଲାଯାଉଛି । କିନ୍ତୁ ପ୍ରଶ୍ନ ଉଠୁଛି "ପିର ପରାଇ" ଜାଣୁଥିବା କେତେ ଜଣ ନେତା ଏ ଦେଶରେ ଅଛନ୍ତି । ଯଦି ପିର ପରାଇ କଥା ନେତାମାନେ (ସରକାର) ବୁଝୁଥାନ୍ତେ ତେବେ ଦେଶର ଅଧାରୁ ଅଧିକ ଲୋକ ବିଶୁଦ୍ଧ ପାଣି ପିଇବାରୁ ବଞ୍ଚିତ ହୋଇନଥାନ୍ତେ ନିଶ୍ଚୟ । ସରକାରୀ ତଥ୍ୟ କହୁଛି ଦେଶର ୨୦କୋଟି ଲୋକ ରାତିରେ ନଖାଇ (ଖାଇବାକୁ ନପାଇ) ଶୋଇଥାନ୍ତି । ପ୍ରଦୂଷଣ କାରଣରୁ ବିଭିନ୍ନ ପ୍ରକାରର ରୋଗ ବ୍ୟାପୁଛି । କୁପୋଷଣ କାରଣରୁ ଅନେକ ଶିଶୁଙ୍କର ଅକାଳରେ ମୃତ୍ୟୁ ଘଟୁଛି । ବିଚରା ଗାନ୍ଧୀ ! ତାଙ୍କ ଭଜନର 'ପିର ପରାଇ' କଥାକୁ ଏ ଦେଶର ଶାସକ ପ୍ରଶାସକ କେହି ବୁଝୁନାହାଁନ୍ତି। ଜନୈକ ବୃଦ୍ଧାଙ୍କୁ ଅର୍ଦ୍ଧନଗ୍ନ ଅବସ୍ଥାରେ ଦେଖି ନିଜେ ଘୋଡ଼େଇ ହୋଇ ଥିବା ଚାଦରଟିକୁ ଗାନ୍ଧୀ ବୃଦ୍ଧାଙ୍କୁ ଦେଇଦେଇଥିଲେ । ଗାନ୍ଧୀଙ୍କ ସେ କଥାକୁ କିଏ ମନେ ରଖିଛି ? ଦେଶରେ ଏବେବି ଅନେକ ବସ୍ତ୍ର ହୀନ, ବାସ ହୀନ ଓ ଭୂମିହୀନ ଲୋକ ଅଛନ୍ତି ହେଲେ ତାଙ୍କ କଥା ବୁଝିବାକୁ କାହାକୁ ବେଳ ନାହିଁ ।\nଏକ ସର୍ବେକ୍ଷଣ ସଂସ୍ଥାର ତଥ୍ୟ ଅନୁସାରେ ସାରା ବିଶ୍ୱରେ ୩୦ଲକ୍ଷ କୋଟି ଟଙ୍କାର ନିଶାଦ୍ରବ୍ୟର କାରବାର ହୋଇଥାଏ । ଆମ ଦେଶର ୨୦ପ୍ରତିଶତ ଲୋକ ମଦ୍ୟପାନ କରିଥାନ୍ତି ଅଥବା ଅନ୍ୟ ନିଶାଦ୍ରବ୍ୟ ସେବନ କରିଥାନ୍ତି । ଦେଶର ଯୁବକ ଓ ଯୁବତୀମାନେ ମଧ୍ୟ ନିଶା ସେବନ କରୁଥିବାର ଜଣାପଡ଼ିଛି । ମୁମ୍ବାଇର ଗ୍ଲେମର ଦୁନିଆର ଲୋକେ ନିଶା ବ୍ୟବସାୟ କରୁଥିବାର ଅଭିଯୋଗ ହେବାପରେ ଏବେ ଏହାର ତଦନ୍ତ ଆରମ୍ଭ ହୋଇଛି । ଏସବୁରୁ ସ୍ପଷ୍ଟ ଯେ ଗାନ୍ଧୀଙ୍କ ଦେଶ ଏବେ ନିଶାଦ୍ରବ୍ୟର ଦେଶରେ ପରିଣତ ହେବାକୁ ଯାଉଛି । ଏହା ଏକ ଦୁଃଖଦ ଘଟଣା । ଏଣୁ ଗାନ୍ଧିଜୀଙ୍କ କଥା କହୁଥିବା ଓ ଗାନ୍ଧିଜୀଙ୍କୁ ଆଦର୍ଶ ବୋଲି ମାନୁଥିବା ଲୋକେ ନିଶାଦ୍ରବ୍ୟ ଓ ଏହାର କାରବାରକୁ ରୋକିବା ଦିଗରେ ପଦକ୍ଷେପ ନେଲେ ଗାନ୍ଧୀଙ୍କ ଆତ୍ମାକୁ ଶାନ୍ତି ମିଳନ୍ତା ଓ ତାହା ହୁଅନ୍ତା ତାଙ୍କ ପ୍ରତି ଶ୍ରେଷ୍ଠ ଶ୍ରଦ୍ଧାଞ୍ଜଳି ।
